Virallinen lehti nro C 348 , 03/12/1999 s. 0080



KIRJALLINEN KYSYMYS E-0485/99 esittäjä(t): Wilfried Telkämper (V) komissiolle (5. maaliskuuta 1999) Aihe: Bougainville 1. Mitä toimia komissio on tähän mennessä toteuttanut Bougainvillen rauhanprosessin tukemiseksi? 2. Onko komissio solminut suhteita Bougainvillen konfliktin osapuoliin? Ellei, aikooko se tehdä niin tulevaisuudessa? 3. Aikooko komissio tarjoutua tarkkailijaksi Bougainvillen suunnitteilla oleviin vaaleihin? Onko se ryhtynyt vaalitarkkailun edellyttämiin valmisteluihin? 4. Onko komissio tukenut demokraattisten instituutioiden luomista Bougainvilleen, tai aikooko se tehdä niin tulevaisuudessa? 5. Mitä avustustoimia EU on toteuttanut sodan tuhoaman Bougainvillen jälleenrakentamiseksi ja kehittämiseksi, tai mihin toimiin se aikoo ryhtyä? Komission jäsenen João de Deus Pinheironkomission puolesta antama vastaus (13. huhtikuuta 1999) 1. Komissio on toimittanut Bougainvilleen huomattavan määrän hätä- ja kunnostusapua, joka on osa sen väestölle myönnettävää niin kutsuttua "rauhan osingonjakoa". Tärkeimpänä tavoitteena on talouden toiminnan uudelleenkäynnistäminen, millä osoitetaan, että rauha tuo mukanaan myös aineellista hyötyä. Komission Bougainvilleen suuntaamien, sotatoimien päättymisen jälkeen jo toteutettujen tai hyväksyttyjen hankkeiden kokonaisarvo on 8,5 miljoonaa euroa eli noin 50 euroa asukasta kohti. Tämän lisäksi komissio on hyödyntänyt konfliktientorjuntaverkkoa hankkiakseen asiantuntijoiden laatiman arvion Bougainvillen tilanteesta. 2. Komissio on ollut useita kertoja yhteydessä konfliktin osapuoliin erityisesti AKT-valtioiden ja EY:n yhteisen edustajakokouksen vieraillessa Bougainvillessä helmikuussa 1998 ja komission johtavien virkamiesten käydessä siellä syyskuussa 1998. Yhteydenpito jatkuu varsinkin siitä syystä, että se on välttämätöntä eri hankkeiden sujuvan toteuttamisen varmistamiseksi. 3. Tuleviin vaaleihin valmistautumisen tilanne on epäselvä. Vaaleille ei ole vahvistettu selvää aikataulua. Yksikään bougainvilleläinen osapuoli ei ole pyytänyt komissiota toimimaan tarkkailijana vaaleissa. Muut avunantajat ovat ilmoittaneet, että ne ovat valmiita avustamaan Bougainvilleä vaalien järjestämisessä. Komissio voi puolestaan harkita teknisen vaaliavun antamista, edellyttäen että seuraavat kaksi ehtoa täyttyvät: a) osapuolet sopivat yksimielisesti vaalien järjestämisestä ja b) ne pyytävät vaaliapua ja/tai vaalien tarkkailijoita. 4. Komissio ei aio tässä vaiheessa antaa lisätukea Bougainvillelle demokraattisten instituutioiden rakentamiseksi. On olemassa joukko syitä, joiden perusteella on epätodennäköistä, että komissiosta tulisi keskeinen osapuoli instituutioiden rakentamisessa. Ensiksikin muut osapuolet, myös komission kanssa samanmieliset avunantajat, osallistuvat merkittävästi tähän hankkeeseen. Toiseksi on tärkeää, että varmistetaan "rauhan osingonjakoon" liittyvien toimien toteuttaminen ottaen huomioon Bougainvillessä vallitsevat olosuhteet. Komissio on asettanut rajat käytettävän henkilöstön määrälle ja sen on asetettava toimet huolellisesti tärkeysjärjestykseen. Kolmanneksi, vaikka on totta, että komissio ja yhteisö ovat Bougainvillen konfliktin osalta puolueettomia ja että konfliktin kaikki osapuolet ovat tätä mieltä, myös useat alueen maat ovat konfliktin osalta puolueettomassa asemassa. Tämän vuoksi komissio katsoo, että tässä vaiheessa yhteisön toimimisesta konfliktin sovittelijana ei todennäköisesti olisi merkittävää suhteellista etua verrattuna sovitteluun jo osallistuviin alueellisiin toimijoihin. Viimeksi mainituilla on huomattavaa etua läheisestä kulttuuritaustastaan. Lisäksi on tunnustettu tosiasia, että Papua-Uusi-Guinea on parlamentaarinen demokratia, jolla on jo omat pitkät demokraattiset perinteet. Komissio kuitenkin harkitsee parhaillaan, olisiko hyödyllistä lähettää tunnusteluvaltuuskunta selvittämään, olisiko ylimääräinen kohdistettu apu tarpeen erityisesti perinteisen sovittelun jatkamiseksi yhdessä tiettyjen jäsenvaltioiden kanssa, koska tätä pidetään tärkeänä rauhanprosessin lujittamiseksi. 5. Komission Bougainvilleen kohdistamien toimien arvo on tällä hetkellä noin 8,5 miljoonaa euroa. Tähän sisältyy hätäapu, maatalouden kuntoonpano, joka kohdistuu erityisesti kaakaonviljelyyn, maatalouden kannalta tärkeän maantieverkoston kunnostaminen, ympäristönäkökohdat huomioon ottava metsätalous, koska puutavaraa tarvitaan jälleenrakennusta varten, keski-asteen opetuksen parantaminen ja maaseudun vesihuollon järjestäminen. Tämän lisäksi tietyt jäsenvaltiot ovat toimittaneet erityisesti hätäapua. Yhdistynyt kuningaskunta on antanut kahdenvälistä apua Bougainvillelle, ja Suomi on tukenut naisten ryhmiä, mikä on huomattavalla tavalla helpottanut rauhanprosessin edistymistä. Lisäavun toimittamista Bougainvilleen harkitaan.